khistorydata/jeongjo-sjw-relations huggingface dataset:
정조 6년
壬寅三月初五日申時。上御誠正閣。坐直承旨。一二直提學。原任直閣。同爲入侍時。一直提學沈念祖。二直提學鄭志儉。原任直閣金宇鎭。右承旨趙時偉。假注書趙衍德。記注官金健修金鳳顯。以次進伏訖。上曰。內閣日記。直提學持來乎。志儉曰。臣果持入。而近來筵說。注書每每草略書送。故臣雖敷衍。載錄。而或於臣未經入侍筵話。不得詳錄。且注書或有只書座目以送之時矣。上曰。筵說若不趁卽錄送。則本閣自有請罪之例矣。注書何如是擧行乎。賤臣對曰。臣則每卽錄送。而或事非屬諸本閣。則只以座目書送矣。上曰。閣臣入侍。豈無可錄之言乎。此後若或只書座目以送。則勿爲受納。可也。上曰。趙明謙與誰爲近族乎。念祖曰。與趙明鼎爲四寸矣。上曰。適覽日記。趙明謙。以時守令。兼行別兼春秋矣。宇鎭曰。外邑果有兼春秋。仍帶之事矣。上曰。李集斗處。所下傳敎。右承旨見之乎。時偉曰。臣果奉覽。而在集斗實曠絶之恩矣。上曰。今番謁聖赴擧。儒生果爲幾許云耶。宇鎭曰。初則謂多有赴擧之士矣。今聞不甚夥然云矣。上曰。何以然也。宇鎭曰。近不以賦試取。故鄕儒赴擧。果爲不多云矣。上曰。奉常提調出去乎。時偉曰。然矣。上曰。元陵祭享。尤當自別。而今番祭需。有欠精潔。其中麵尤不成說。是豈遣官攝祀之意耶。其於熟設之時。專不檢察。極甚痛駭矣。念祖曰。典祀官若以侍從人差遣。則似無如此之弊矣。上曰。獻官何不照檢乎。時偉曰。獻官則祭需排設後。始乃進省。故有難察飭矣。上曰。左承旨入侍。賤臣承命出。與徐有防偕入進伏。上曰。御營郞廳。勿施望更爲擬入。此外更無可差之人而然乎。此望筒勿施。更爲擬入事。分付。賤臣承命出傳。命書傳敎曰。右承旨進詣皇壇。奉審摘奸以來。上曰。祭物祭器。諸執事一一看審以來。時偉承命先退。上曰。戶曹判書。明日入來事。分付。仍命退。諸臣以次退出。
정조 6년
行都承旨嚴璹藥院進。左承旨徐有防坐。右承旨趙時偉坐直。左副承旨沈念祖坐。右副承旨李世奭坐。同副承旨黃昇源坐直。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
李世奭啓曰。大司憲李𡊠武二所進去。執義兪彦鏶在外。掌令柳光國在外。李穦在外。持平韓栐在外。李泰永武一所進去。今日監察茶時之意。敢啓。傳曰。知道。
정조 6년
傳于趙時偉曰。同副承旨入侍。
정조 6년
傳于徐有防曰。承旨前望單子入之。沈念祖落點。
정조 6년
兵曹口傳政事。副司直徐鼎修。
정조 6년
黃昇源啓曰。武二所監試官。大司憲李𡊠。正言柳儞。謂以方在待勘中。不爲復命。事甚未安。推考。何如。傳曰。允。
정조 6년
有政。吏批。行判書李命植進。參判參議未差。左副承旨沈念祖進。吏批啓曰。刑曹判書今當差出。而擬望之人乏少。政府西壁竝擬。何如。傳曰。允。
정조 6년
又啓曰。會寧府使今當差出。而當品中。可擬之人乏少。堂上中他道堂上閫帥竝擬。何如。傳曰。允。以鄭昌聖爲刑曹判書。李性源爲藝文提學。鄭弘淳爲軍器都提調。鄭好仁爲奉常提調。李華國爲戶曹佐郞。朴始榮爲永禧殿令。柳鎭恒爲會寧府使。權宜中爲渭原郡守。護軍吳載熙今加嘉善加資事。承傳。兼春秋單趙錫晦贈吏判。金尙遇贈左贊成例兼判義禁金華鎭考。前僉知鄭岱重今加嘉善。年八十上言。覆啓判下。
정조 6년
黃昇源啓曰。奉常提調望單。有一字誤書。而矇未覺察。事甚未安。當該赴政堂上。推考。何如。傳曰。允
정조 6년
兵批。判書鄭好仁進。參判蔡弘履病。參議金宇鎭入直進。參知柳誼病。右承旨趙時偉進。以尹蓍東姜世晃爲同知。尹師洙羅忠佐爲僉知。田文顯爲宣傳官。金景訥爲忠翊將。李樞厦爲慶熙將。安橚爲訓鍊副正。李鼎揆爲文兼。金光澤爲牛峴僉使。崔聖崙爲於蘭萬戶。尹昌莘爲助羅萬戶。李亨元爲靑水萬戶。金珠淵爲慶尙右兵虞候。黃仁煐爲滿浦僉使。僉知單田文顯。副護軍吳載熙。
정조 6년
傳于趙時偉曰。慶尙兵使有闕代。今日政差出。
정조 6년
兵批。再政。以金廷遇爲慶尙左兵使。
정조 6년
沈念祖啓曰。新除授會寧府使柳鎭恒。時無加資之命。何以爲之。敢稟。傳曰。加資。
정조 6년
傳于黃昇源曰。同義禁尹塾許遞。前望單子入之。待下批牌招。使之明日開坐。
정조 6년
黃昇源。以弘文館言啓曰。本館下番。連日姑降入直。事甚未安。副修撰尹長烈自鄕上來云。卽爲牌招。入直。何如。傳曰。允。
정조 6년
趙時偉。以禮曹言啓曰。元陵陵司。拿問嚴處事。命下矣。兩官旣已就拿。莫重陵所。今無入直之員。假官卽爲差送。以爲入直之地。何如。傳曰。允。
정조 6년
黃昇源。以義禁府言啓曰。陵司李升運李英澤等拿問嚴處事傳旨。啓下矣。李英澤今方待命。卽爲拿囚。而李升運。以入直。方在陵所云。待替直拿囚之意。敢啓。傳曰。本陵以假官代直。事甚未安。兩陵官中。只以當該人仍囚捧供。當該外人。卽爲放送。待城門開出送。使之入直。莫重享祀。如是疎忽。木禁亦安保。其審察從近當送摘奸。令陵官知悉。
정조 6년
又以義禁府言啓曰。陵司李升運替直後。今方待命。卽爲拿囚之意。敢啓。傳曰。今日捧供以聞。
정조 6년
又以義禁府言啓曰。奉常寺主簿姜鳳瑞拿囚之意。敢啓。傳曰。知道。
정조 6년
趙時偉。以備邊司言啓曰。卽接成均館所報。則今此謁聖時。儒生試具本館需用。無他推移之道。自前朝家連有物力添助之例。趁卽區劃。以爲及時措備之地云矣。溯考各年前例。則多寡不一。參酌其間。以兵曹錢二百兩。戶曹錢二百兩。劃給之意。分付。何如。傳曰。允。
정조 6년
趙時偉。以武一所差備官。以試官意啓曰。今此謁聖初試一二所。各取五十人事。自兵曹。啓下矣。本所具三技入格。只是四十二人依節目。一從入格數修啓之意。敢啓。傳曰。知道。二所二技入格者。數甚夥然。本所未充八額。今番則移屬二所。出榜以準百額事。分付兩所之中。卿等善爲操切。科場肅然。比二所不可同日而語云云。卿等董事之勞。殊極嘉尙也。
정조 6년
黃昇源。以刑曹言啓曰。今此謁聖放榜時。天童軍例自本曹待令。而文科則全數定給。武科則只給甲乙科事。曾有定式。今亦依此擧行之意。敢啓。傳曰。知道。
정조 6년
黃昇源。以義禁府言啓曰。因刑曹啓目。渭原罪人崔八萬。雲山罪人金德右。鐵山罪人朴來源。孟山罪人李萬石等逃失時。當該守令。令道臣指名狀聞。移本府處之事。允下矣。觀此平安監司徐浩修狀啓。則四邑當該守令。以渭原郡守李吉培。雲山前前郡守成大中。鐵山前前府使具埱。孟山前縣監王漢禎等。指名以來矣。成大中王漢禎等今方待命卽爲拿囚。李吉培時在任所。具埱。以滿浦僉使。亦在任所云。依例發遣府書吏。竝交代後。拿來。何如。傳曰。允。
정조 6년
禁府啓目。雲山前前郡守成大中。孟山前縣監王漢禎等。原情云云。問目內辭緣。泛稱遲晩。所當請刑是白乎矣。曾經侍從及時任別軍職。勿爲請刑。旣有先朝受敎。竝只議處。何如。判付啓。成大中段。到任在於七月。逃亡亦在於七月云爾。則厥漢見失。果是渠等所犯是隱喩。渠之援辭。專欠別白。判堂纔經道伯。必當詳知委折。同大中乙良。刑推除良。論理議處爲旀。王漢禎議處事段。依啓施行爲良如敎。
정조 6년
禁府照目。順天前府使任觀周矣信英輩之作變人塚。何等重罪。而身爲訟官。只信發明之招。不能窮覈。誠極可駭。到今信英等。情節彰著之後。其當初誤決之罪。在所難免。以此照律罪。杖八十收贖。奪告身三等私罪。奉敎依允爲旀。功議各減一等爲良如敎。
정조 6년
禁府啓目。粘生員鄭東五上言內辭緣。臣府不敢擅便。上裁。何如。判付啓。凡於草記照律之罪囚。慮有此等之弊。功議必令區別減等後。放送之意。措語下批是隱則此囚科勘。豈或參差。然於其時現發之罪犯狼藉乙仍于。果然有依草記發配之命是如乎。其子呼籲之說。雖甚爽實。論以法例。斑駁則斑駁。況聞同時被謫之西邑諸倅。俱以蒙放云爾。則以此以彼。宜有參量之道。三嘉縣定配罪人鄭益儉乙良。特爲放送爲良如敎。
정조 6년
又啓目。粘曺命楫成雲柱等。議處云云。以此照律。何如。判付啓。竝只付過放送爲良如敎。
정조 6년
黃昇源。以刑曹言啓曰。因奉常寺庫直韓廷哲等供辭。庫直鄭順國。熟手全世榮照律遠配。仍令配所官。待用刑嚴加懲勵後。令道臣狀聞事行會。陪進庫子及各種排進貢人等。竝嚴加照律決處後。草記事。判下矣。取考律文。則大明律祭享條有曰。若大祀牲牢。玉帛黍稷之屬。不如法者。笞五十。一事缺少者。杖八十。一座全缺者。杖一百。又曰。若毁大祀神御之物者。杖一百。徒三年。今此捧上庫直及熟手罪狀。關係莫重。其在重祀典。懲後弊之道。固不可尋常處之。而博考律文。則杖一百。徒三年之外。無可擬遠配之律。庫直鄭順國。熟手全世榮就各條律文中。從重論。竝杖一百徒三年照律。而配所則依判付。以遠地磨鍊。鄭順國咸鏡道北靑府。全世榮平安道熙川郡。定配所發配。而待用刑時。自配所官。各別嚴刑後。令道臣狀聞事。發關。分付于各該道臣。陪進庫直韓廷哲。大棗黃栗貢人金益瑞。以隨從律減一等。竝杖九十。徒二年半照律。韓廷哲黃海道長連縣。金益瑞江原道杆城郡。各定配所。杖則收贖後。竝卽押送。胡桃乾柿二種。則庫直鄭順國。以貢人進排。而旣以捧上庫直勘罪。則不可疊論。依律文從一科斷之意。敢啓。傳曰。知道。
정조 6년
禁府啓目。典祀官奉常寺主簿姜鳳瑞原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 6년
領中樞府事金尙喆箚曰。伏以。臣於病伏床席中。卽伏見秋曹判付傳敎。事關莫重享事。有此處分。奉讀欽誦。繼不勝萬萬震懍之至。爲今日臣子者。苟未能盡分於致敬之地。則論其罪誅殛猶輕。此尤臣忝據首任。昏憒不事事之致。何敢諉之僚堂。而不思所以自處也。惟有遄伏刑章。臣分可礪。臣心可安。不敢不席藁私次。冒死首實。此時瀆撓尤增兢惶。伏乞聖明。重降威罰。使國綱肅。而私義靖焉。取進止。答曰。省箚具悉卿懇。昨於刑曹判付。有該寺提調罷職之命。而提調上加公事二字。所以便卿之心也。卿胡替引於公事提調之事耶。卿須安心勿辭。仍傳曰。此批答遣史官傳諭于領府事。
정조 6년
壬寅三月初六日辰時。上御誠正閣。藥房提調入侍時。藥房提調鄭民始。同副承旨黃昇源。記事官趙興鎭。記注官金鳳顯。別兼春秋徐龍輔。醫官吳道炯。以次進伏訖。民始曰。夜間凡節。若何。上曰。今日則汗氣快爲止息。凡節大勝。而但咳嗽雖不苦極。終不快差。可悶矣。民始曰。今日又爲診候好矣。上曰。凡節幾至如常。何必更診乎。卿則先爲退去。民始及道炯退出。上曰。何注書入侍乎。昇源曰。上注書趙興鎭。別兼春秋徐龍輔入來矣。上曰。近以感冒公事之留中甚多。承旨與注書輪讀後。未判付者判付。可也。昇源與賤臣。輪回讀奏後。仍書判付。命退。以次退出。
정조 6년
壬寅三月初六日巳時。上御誠正閣。右承旨。二直提學同爲入侍時。二直提學鄭志儉。右承旨趙時偉。假注書趙衍德。記注官金鳳顯。別兼春秋徐龍輔。以次進伏訖。上曰。藥房提調入侍。賤臣承命出。與鄭民始偕入進伏。民始曰。朝者梳洗後。聖體。益復差勝乎。上曰。然矣。民始曰。水剌進御後更。若何。上曰。別無他症矣。上曰。今日日氣頗熱矣。民始曰。果然矣。聖候雖臻復常。當此日熱。益加調攝爲好矣。上曰。領府事箚子來到矣。今以慰安大臣之意。欲爲參恕。而昨罷今敍。事涉如何矣。民始曰。昨日處分。所重在焉。該寺提調之不善擧行。合被重譴。而今玆慰安大臣之道。似有曲恕之方矣。上曰。政官入來乎。時偉曰。兵判今已入來。吏判姑未入來矣。上曰。滿浦僉使又作窠矣。時偉曰。然矣。上曰。武試所何當畢試乎。時偉曰。今明日兩試所。當撤場云矣。上曰。儒生之畢捧擧案。自是古規。擧子輩皆知其然乎。時偉曰。然矣。上曰。擧子入場後。若或値雨。則沾濕可悶。許入雨具可也。志儉曰。聖敎誠好矣。上曰。今番陵幸時。奎章閣政院盤果。借於何處乎。志儉曰。皆食惠廳盤果矣。上曰。盤果亦一弊。端不如不爲矣。志儉曰。不過四十里間。而陵所及去來晝停所。皆備待米飮及飯。殆近於暴殄矣。上曰。事當一切禁之。而亦似有異同之說矣。民始曰。如惠廳則不甚爲弊。而殘薄該司則誠爲下輩難堪之端。禁之誠好矣。上曰。此非自上設禁之事。此後陵幸時。內閣政院。各自持飯。則該各司。似當不禁而自止矣。民始曰。聖敎誠然。謹當依此奉行矣。上曰。擧動時假家依幕。或初不入坐。而徒爲費財。貽弊之端。內閣則備置軍幕二三件。而用之。似好矣。民始曰。備置軍幕則非難。而臨時輸運張設。多費人力。是似爲難矣。上曰。內閣事體自別。以外司僕卜馬載去。仍令張設。似好矣。第此等事。可以變通設施者爲多。而提學皆在外。無主張者。誠可悶矣。志儉曰。聖敎誠然。閣務臣等旣不能擧行。提學無上來行公之期。極爲悚悶矣。上曰。一提學趁謁聖上來云耶。民始曰。似當上來。且不但今番欲時時往來云矣。上曰。邊將望筒中擬入人。久勤年條。都政所陳者。懸錄以入事。分付。賤臣承命出捧入。時偉讀奏訖。上曰。慶尙左兵使。今日政差出事。分付。賤臣承命出傳。上曰。鄭昌聖未經判書乎。民始曰。然矣。命退。諸臣以次退出。
정조 6년
壬寅三月初六日申時。上御誠正閣。右承旨。藥房提調同爲入侍時。提調鄭民始。右承旨趙時偉。假注書趙衍德。記注官金鳳顯。別兼春秋徐龍輔。醫官吳道炯。以次進伏訖。上命進湯劑。道炯跪進湯劑。上進御訖。上曰。眉部痰核。往來流注。是何症也。道炯曰。此是流注之痰。而以鹽水溫洗。則漸得差勝矣。命道炯先退。上曰。慶尙兵使金廷遇誠善爲矣。民始曰。果然矣。上曰。左副承旨旣是除本仕。則何爲往赴政廳。而又請待罪。何也。時偉曰。不當往而往參矣。上曰。奉常提調。新拜是任。果何如云耶。民始曰。臣俄見鄭好仁。則本寺矯革之政。末由善策云矣。上曰。欲矯其弊。雖以提調之威。難得痛革。其郞廳變通。然後可以釐正矣。民始曰。聖敎果然矣。本寺自是祭享衙門。而郞廳俱是地微言輕之人。故典僕輩。專不聽令。每有如此之弊。不可不趁今變通矣。上曰。郞廳若以蔭仕差出則。果何如。民始曰。南行則官職爲重。且當久據其任。以是差除。則似有責效之道矣。上曰。郞廳必得其人。然後可矯宿弊矣。民始曰。果然矣。民始曰。明日進御湯劑。亦當待下敎煎進乎。上曰。唯。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨趙時偉坐。左副承旨沈念祖坐直。右副承旨李世奭坐。同副承旨黃昇源坐直。注書趙興鎭仕李祖承病。假注書趙衍德藥院進。事變假注書李顯道仕。
정조 6년
徐有防啓曰。領府事金尙喆。判府事鄭存謙。領議政徐命善。判府事鄭弘淳。左議政洪樂性。右議政李福源爲承候來待矣。傳曰。入侍。
정조 6년
傳于徐有防曰。提調入侍。
정조 6년
傳于黃昇源曰。同副承旨。馳詣先蠶壇。奉審摘奸以來。
정조 6년
徐有防啓曰。在前謁聖後。文武試取時。有時原任大臣及宗宰磨鍊入侍之規。今番則何以爲之。敢稟。傳曰。依例磨鍊。
정조 6년
同義禁前望單子入之。洪良浩落點。
정조 6년
傳于趙時偉曰。武二所場中之不嚴。曾有下敎。而主試之試官。因他事旣皆坐譴。到今雖不追勘。而臺監之爲監試官者。焉可獨逭。二所監試官本職。竝遞差。
정조 6년
傳于金宇鎭曰。景慕宮洞口內。募入人家。事役姑未了當。難付生手前。判尹鄭昌聖仍任。司寇劇任。委屬可悶。刑曹判書參判前望單子入之。判書李性源。參議李柱國落點。
정조 6년
趙時偉啓曰。禁衛大將李敬懋時無職名。令該曹口傳付軍職。何如。傳曰。允。
정조 6년
兵曹口傳政事。副司直李敬懋。
정조 6년
備望記。前承旨李東馨。前持平金孝眞李延伋徐配修林道浩姜垣。前司諫權。前掌令李東稷鄭德弼李宗燮尹東晩尹㬦趙武範。前應敎徐有成。前校理洪文泳。前修撰李昌漢金翊休李顯模尹行元尹長烈。前正言嚴思憲。前牧使閔台爀。前縣監金鈍。前提調徐有隣。前副司果韓用龜竝敍用。前大司諫林蓍喆。前正郞金載瓚。前水使金海柱竝給牒敍用。
정조 6년
備忘記。錄名之數與入門之數。必今相當。無或違錯。昭在謁聖事目。當按法修明。以防隨從太紛挐之弊。而續聞本館前例。在前謁聖後試士。設場於泮宮。則儒生入門在於前夕云。京外多士露處之苦。不可不念。經夜之具。療氣之資。許令持入。至於書冊。豈可拘此不禁。此則有搜挾官。有禁亂官焉。各別禁斷。竝以此意。卽令成均館知悉。仍卽知委京兆五部。曉喩坊曲。
정조 6년
傳于黃昇源曰。下直閫帥守令入侍。
정조 6년
兵曹口傳政事。副司果金載瓚李宗燮。
정조 6년
備忘記。謁聖隔日。宜有滌蕩之政。停擧儒生。倂卽解停。因此思之。向來處分。不過申飭。況以此事坐停者。已皆解停。處分亦不可異同。西儒定配人。竝令放送。
정조 6년
徐有防。以弘文館言啓曰。本館下番。連日姑降入直。事甚未安。修撰鄭淵淳。自鄕上來云。卽爲牌招入直。何如。傳曰。允。
정조 6년
趙時偉。以義禁府言啓曰。因鄭東五上言。本府回啓判付內。三嘉縣定配罪人鄭益儉特爲放送事。命下矣。鄭益儉卽爲放送事。分付于該道道臣之意。敢啓。
정조 6년
又以義禁府言啓曰。時囚罪人李英澤拿囚草記批旨內。本陵以假官代直。事甚未安。西陵官中。只以當該人。仍囚捧供。當該人外卽爲放送。待城。門開出送。使之入直事。命下矣。陵官處。以當該人自首之意査問。則別檢李升運。以當該自首。姑爲仍囚。而參奉李英澤卽爲放送。使之待城門開。馳往入直之意。敢啓。傳曰。知道。
정조 6년
黃昇源。以漢城府言啓曰。因北部合井里居鄭璲。擊錚原情。刑曹草記內。其在兩洞。雖是切身之事。證以法意。元非四件之內。前後三年。肆然登聞者。萬萬無嚴。原情勿施其猥屑之罪。自臣曹考律勘處。本事更令京兆。詳細嚴査。從公處快後稟處。何如。傳曰。雖非四件。爲弊則爲弊矣。令漢城府。從公決給後。草記事。命下矣。細閱前後文案。參以兩隻原情。則今此氷魚船之訟。其來已久。自乙亥至今二十餘年之間。上言擊錚。非止一再。而互相傾奪。莫適所從。凡諸訟端。皆有曲直之可辨。惟此一訟。殆同蠻觸之相爭。若謂之都庫有弊。則鄭璲作主。卽一都庫也。龍河作主。亦一都庫也。其弊則同。若謂之買賣分利。異於都庫。則璲與龍河。又何擇焉。大抵漁船到泊八江。本無定所。親於甲者主於甲。親於乙者主於乙。曰主曰客。惟利是視。乃是常情之同然。本非官司之所管。故自前因其爭訟。彼此決給。文案成堆。而一不遵守。起鬧爲事。漁艇去來。便同鳧雁之無迹。人情取舍。奚異蠅蟻之趨膻。雖以官府之威。實無硬定之道。曾於壬辰筵稟。乙未繡啓。但以四處漁船。一任散泊。東西各江。無處不可。不必湊合一處。無得專主一人之意。定奪施行。則今亦依此遵行之意。申明。分付。何如。傳曰。允。
정조 6년
禁府照目。陵司李升運原情云云。傳旨內辭緣。泛稱遲晩。刑推得情。何如。判付啓。旣有嚴勘之命。從重勘律。草記放送爲有矣。典祀官以遐方人之故。勘以公罪。是隱則參看之陵官。不宜獨被私罪。亦以公罪。照律爲良如敎。
정조 6년
禁府照目。奉常寺直長洪矣。莫重祭享之需。臨時貿用之罪。始乃自服。究厥所爲。極爲痛駭。照法勘處。罪杖一百。收贖告身。盡行追奪私罪。奉敎堂上。尙未能釐弊。於渠何足深責。以公罪。勘放爲良如敎。
정조 6년
壬寅三月初七日卯時。上御誠正閣。時原任大臣。藥房提調。同爲入侍時。領府事金尙喆。判府事鄭存謙。領議政徐命善。判府事鄭弘淳。左議政洪樂性。右議政李福源。提調鄭民始。右承旨趙時偉。假注書趙衍德。記注官金健修金鳳顯。以次進伏訖。尙喆等曰。聖體。調攝。若何。上曰。本症差勝。而眉部痰核尙苦。開睫猶艱。是甚可悶矣。尙喆等曰。此不過一時流注之痰。而益加善攝。宜矣。上曰。以水薰洗。則似有濃潰之慮矣。弘淳曰。結核若潰。則是甚無妨矣。上曰。當此臨軒試士之日。恐致有駭觀瞻矣。命善曰。今此上候。向日陵幸。過致勞攘。至有欠寧之節矣。尙未復常。又爲動駕。實屬可悶。且痰核未臻差復。謁聖差退數日。恐合宜矣。上曰。若至明日而或至添加。則實有難便。當觀勢下敎矣。尙喆曰。動駕經宿。易致損節。必以集春門當日謁聖後。卽還春塘臺。以爲試士。宜矣。上曰。予果勞動。則輒有差勝之節矣。尙喆曰。亟軫善攝之方。不勝幸甚矣。上曰。吳道炯命藥近。則老而無靈矣。命善曰。吳道炯雖曰老矣。屢年入診。詳諳聖候。凡諸命藥。無如此人矣。弘淳曰。道炯今旣入來。使之診候。宜矣。命道炯入診。道炯進前診候訖奏曰。左右三部今則沈遲。外氣亦已快解矣。上曰。今日無可用之藥乎。道炯曰。湯劑限三四日姑停。宜矣。命書榻敎曰。加味降氣湯。自今日停止。上曰。領府事神觀。近甚好矣。命善曰。然矣。尙喆曰。日昨奉常寺事。不勝惶悚矣。臣忝在提擧之任。不能董飭。莫重祭享。致有欠潔之擧。此莫非臣之罪過。而所下處分。只及於該寺公事提調及郞廳。臣獨免焉。其在私義有不可晏然。略構短箚。敢請嚴譴。而終靳允許。益不勝惶蹙矣。上曰。卿之所引誠過矣。尙喆曰。有罪必免。在朝家明賞罰之道。亦涉如何。且臣曾在司僕提調時。獲罪遭罷。今番又施此例。則實爲朝家激揚之政。伏願聖上體諒焉。上曰。卿言太過矣。弘淳曰。副提調嚴璹。當此院直苟艱之時。謂有身病。不爲仕進。牌招。宜矣。命書榻敎曰。內局副提調嚴璹牌招。上曰。寶鑑何當告完乎。尙喆曰。校正冊子。臣與領相。分半考覽。而或有添刪處。非自下所可擅便。一經稟定後。可以刪改矣。上曰。何間當進獻乎。命善曰。來月望間。當進獻矣。上曰。跋文盡爲撰出云耶。命善曰。臣於擧動時。見金鍾秀則以爲構草。而以兩編撰出。故當改撰云矣。上曰。大提學今已出肅。似當行公矣。尙喆曰。然矣。上曰。向日筵中。大提學有時往時來之言矣。命善曰。次對近不設行。而別無時急公事。只有數件仰奏者矣。上曰。卿其陳之。命善曰。平安兵使申大謙。以其親病。呈狀乞遞。情理旣如此。則有難强令察任。許遞何如。上曰。依爲之。出擧條上曰。其代有誰可差之人乎。命善曰。徐有大方帶捕將。李達秀見除寧邊。李明運有闕輒擬。亦係礙眼。此外別無可合人矣。上曰。武宰之若是艱乏。誠可悶矣。命善曰。果然矣。上曰。武二所榜眼。領相見之乎。命善曰。臣果見之矣。上曰。試場極甚不嚴。且擧行多錯。誠可怪矣。時偉曰。榜眼做錯。尤涉不察矣。上曰。一所初試四十二人外。八人移付二所事。有所下敎。而今於出榜之際。雖付八人。而原榜目中。多有做錯。信不成說矣。命善曰。上試旣是文宰。則出榜等事。尤當照察。而有此做錯。不可無論罰矣。上曰。非但出榜一事。試場凡節。多不善爲矣。命善曰。今番武二所。多有不善擧行之事。至於榜目。做錯尤非尋常不察之比。當該上試官罷職。副試官以下。一竝從重推考。何如。上曰。依爲之。出擧條上曰。監試官何不入來肅謝乎。時偉曰。以日前傳敎。有所譴責。故方在待勘中。不敢入闕。呈疏到院。而臣等以不得已以疏代避之意。還爲退却矣。上曰。文試官望。能無苟艱之患耶。福源曰。非但卿宰。堂下侍從。亦難排擬云矣。命善曰。今此謁聖時。試官排望。不無苟艱之患云。卿宰以下。侍從堂上堂下。罷削人員。令該曹別單書入。以俟處分。何如。上曰。依爲之。出擧條命善曰。閫帥守令。多有除拜已久。尙未下直者。竝令當日辭朝。而慶尙左兵使金廷遇。則昨日政除拜。使之不多日內。辭朝。何如。上曰。依爲之。出擧條命退。諸臣以次退出。
정조 6년
壬寅三月初七日未時。上御誠正閣。軍士房承旨。二直提學。同爲入侍時。二直提學鄭志儉。右承旨趙時偉。假注書趙衍德。記注官金健修金鳳顯。以次進伏訖。上曰。上注書與之偕入。賤臣承命出。與趙興鎭進伏。上曰。閫帥守令留在乎。時偉曰。然矣。上曰。李行源曾於春坊時見之。而其時已衰白矣。時偉曰。比前日別無添衰矣。上曰。今日李判府事。何不入來乎。時偉曰。未知其故矣。上曰。嶺南賑政。何如云耶。日前問備。亦出飭勵之意矣。時偉曰。臣果得聞。則幸無捐瘠之患云矣。志儉曰。近來則人心。每有先事之慮。昨年辦歉之後。或賣土賣牛。預爲貿穀。故果無顚連之患。以市直論之。頗不高云矣。上曰。一包米價。至幾何耶。時偉曰。大丘則不過五兩錢。而金海等邑。或至六七兩。而此是不高之價矣。且今漁採之民。當此風和之節。可以資生云矣。上曰。都承旨何不仕進乎。時偉曰。未知其有何事故矣。上曰。赴擧儒生擧案。何如。是略少也。時偉曰。今則便是初日。故數甚不多。而自明日必沓至矣。上曰。食堂比前多數云耶。時偉曰。當此科時。必致夥然矣。上曰。再明日食堂。以明倫堂前庭。以爲設行。而仍入試場事。分付大司成。可也。上曰。今予眉部痰核。尙未差勝。多士觀瞻之際。實有可悶矣。時偉曰。科試退定數日。恐或無妨矣。上曰。庭試雖或退行。謁聖退定。先王朝五十年。曾所未有之事。予何可爲之乎。上曰。停擧儒生姓名。列錄以入事。分付本館。仍命退。諸臣以次退出。
정조 6년
壬寅三月初七日申時。上御誠正閣。閫帥守令禁衛大將。同爲入侍時。禁衛大將李敬懋。全羅右水使尹得逵。江界府使李應爀。寧邊府使李達秀。鍾城府使李惠祚。渭原郡守權宜中。安州牧使李行源。同副承旨黃昇源。假注書趙衍德。記注官金健修金鳳顯。以次進伏訖。上曰。閫帥守令。以次進前。全羅右水使尹得逵進伏。上曰。是誰族乎。敬懋曰。尹僖東之三寸叔矣。上曰。追念爾侄之事。尙切慘憐矣觀其爲人。當善修閫職矣。敬懋曰。平日事爲誠勤實矣。命昇源對讀。宣諭訖。命得逵先退。江界府使李應爀進伏。上曰。府使旣非履歷。則赴任亦當不緊乎。敬懋曰。聖敎果然矣。在渠別無所益。而今當亞將。苟艱之時。又爲出外。甚可悶矣。上曰。更爲就座。聽宣諭後出去。可也。寧邊府使李達秀進伏。上曰。下往善爲也。鍾城府使李惠祚進伏。上曰。久而不見爾矣。向來宮官時事。能記得否。其時與敬彬有所相較於筵中矣。惠祚曰。然矣。上曰。其後有何事故。而未除官職乎。惠祚曰。臣事多不敏。以致僨誤而然矣。渭原郡守權宜中進伏。上曰。曾經幾邑乎。宜中曰。經泗川矣。上曰。此是嶺人乎。敬懋曰。然矣。安州牧使李行源進伏。上曰。登筵今至幾年乎。行源曰。七年後。始近耿光矣。上曰。此邑自是營下劇任。下往善爲也。命昇源對讀宣諭別諭訖。應爀等。以次退出。上曰。禁將進前。敬懋進伏。上曰。罪人所供。只二事乎。敬懋曰。然矣。上曰。供辭與聞慶盲人。果何如乎。敬懋曰。盲人則專出爲子報讎之志。而此人則奏語頗有條理。似不孟浪矣。上曰。何以捉得乎。敬懋曰。邏卒三更量。以犯夜捉來。而使之拘囚。則厥漢稱以告變。不當拘囚云。故臣聞甚驚訝。卽爲招問。則以兩件事納供矣。上曰。有班名人乎。敬懋曰。渠稱土班云矣。上曰。拘囚捕廳乎。敬懋曰。然矣。上曰。旣曰告變則不可尋常處之。兩捕將合坐後。詳細盤問。而捧招後以草供送于政院。可也。命退。諸臣以次退出。
정조 6년
行都承旨嚴璹藥院直。左承旨徐有防坐直。右承旨趙時偉坐。左副承旨金宇鎭未肅拜。右副承旨李世奭坐直。同副承旨李惠祚坐。注書趙興鎭仕李祖承病。假注書趙衍德仕直。事變假注書李顯道仕。
정조 6년
以十一日。輪對。取稟。傳于李惠祚曰。爲之。
정조 6년
傳于李世奭曰。軍士房承旨入侍。
정조 6년
又傳于曰。左副承旨。馳詣昭寧園。奉審摘奸以來。
정조 6년
又傳于曰。動駕在明。奉命在外承旨許遞。前望單子入之。李惠祚金宇鎭落點。
정조 6년
徐有防啓曰。新除授同副承旨李惠祚卽爲牌招。何如。傳曰。允。
정조 6년
傳于徐有防曰。承旨房仍。
정조 6년
吏曹口傳政事。以崔台衡爲鍾城府使。
정조 6년
傳于徐有防曰。藥房都提調。以宗宰受點還宮。間以金煜分提調差下。依前入直句管事。分付。
정조 6년
吏曹口傳政事。漢城判尹鄭昌聖仍任事。承傳。
정조 6년
以平安兵使下批政事取稟。傳于金宇鎭曰。當日爲之。
정조 6년
備邊司薦。以李達秀爲平安兵使。
정조 6년
金宇鎭。以吏曹言啓曰。今此文宣王酌獻禮時。東西廡奠酌官。皆以侍從塡差。而時無職名人員。令該曹口傳付軍職。何如。傳曰。允。
정조 6년
有政。吏批。行判書李命植進。參判未差。參議未差。同副承旨李惠祚進。以吳載純爲大司憲。許晊爲正言。尹東晩爲修撰。朴天行爲應敎。李顯模爲修撰。金翊休爲副修撰。尹塾爲右尹。黃昇源爲兵曹參議。趙英鎭爲敦寧都正。李之衍爲掌樂主簿。吳載熙爲寧邊府使。
정조 6년
兵批。判書鄭好仁病。參判蔡弘履病。參議黃昇源未肅拜。參知柳誼入直進。右承旨趙時偉進。副司直徐有隣李東馨閔台爀林蓍喆黃昇源。副司果柳儞。平安兵使單李達秀。
정조 6년
傳于趙時偉曰。坐直承旨入侍。
정조 6년
傳于徐有防曰。留院公事入之。
정조 6년
以統制使狀啓。海毒終不止息。今三月朔生熟鰒進上。又不能循例封進。惶恐待罪事。傳于趙時偉曰。勿待罪事回諭。
정조 6년
趙時偉。以備邊司言啓曰。卽見東萊府使李秉模狀啓。則告慶大差倭。匪久當爲出來云。京接慰官及差備譯官等。預爲差出。待差倭出來狀聞。卽爲下送事。令廟堂稟旨。分付爲請矣。接慰官。令該曹卽爲啓下。差備譯官。亦令該院差出。待萊府狀聞上來。竝卽下去事。分付。何如。傳曰。允。
정조 6년
又以御營廳言啓曰。本廳前軍色從事官尹長烈。旣已敍用。仍爲差下。使之察任。何如。傳曰。允。
정조 6년
李惠祚。以義禁府言啓曰。再明日謁聖科時。本府都事隨駕後。皆爲赴擧。武都事李東憲本府入直。都事沈釋之當直入直。而文武所禁亂都事。呈券作軸處禁亂都事。無以推移。假都事三員。令該曹依例差出。以爲分排之地。何如。傳曰。允。
정조 6년
又以義禁府言啓曰。時囚罪人李升運原情公事。判付內。從重勘律。草記放送。亦以公罪照律事。命下矣。李升運段。傳旨內。遣官攝祀。方切如不祭之歎。爲獻官。爲陵官者。乃敢如是泛忽。事之寒心。孰甚於此。拿問嚴處。罪取考律文。則續大典祭禮條有曰。祭物不精潔者。陵殿官員及典祀官。依一座全缺律論。大明律祭享條有曰。若大祀牲牢玉帛黍稷之屬。一座全缺者。杖一百。大典推斷條有曰。犯枉法受贓外。笞杖竝收續云矣。李升運。以公罪。杖一百收贖放送。何如。傳曰。允。
정조 6년
又以義禁府言啓曰。時囚罪人洪。杖一百收贖。告身盡行追奪。照律公事。判付內。以公罪勘放事。命下矣。洪以公罪。杖一百。收贖放送之意。敢啓。傳曰。知道。
정조 6년
又以刑曹言啓曰。向來處分。不過申飭。況以此事坐停者。已皆解停。處分亦不可異同。西儒定配人。竝令放送事。命下矣。依傳敎。鎭海縣定配罪人安宅心。北靑府定配罪人盧璞。龍宮縣定配罪人宋益憲。錦山郡定配罪人承信一。竝卽放送事。發關。分付于各該道臣之意。敢啓。傳曰。知道。
정조 6년
持平韓栐疏曰。伏以。陽和暢舒。只彙昭蘇。卽惟聖德。與日俱長。聖化與春同暖。臣翹首攢手。不任顒祝之至。仍伏念。臣猥以無似。幸蒙先大王湔拂之私。周旋於簪筆之列。出入於侍從之班。恩深河海。報蔑涓埃。逮抱遺弓之痛。莫效褥蟻之悃。寤寐追思。涕淚無從。臣智昧涉世。樣不入俗。曩因見忤於權奸。遂乃自疎於世路。跧伏畿郊。歌詠聖澤。除非有大享駿奔。則未嘗城市往來者。今已六七年矣。不意柏府新命。荐降於數月之內。榮生蓬蓽。寵極簪履。不知如臣疎賤。何以得此於聖明之世也。臣犬馬之齒。已迫遲暮。蒲柳之質。又甚衰謝。言責重任。自知萬萬不稱。而第以我聖上光臨之後。一未展覲天之誠。他不暇顧。張皇出肅。非敢爲因仍蹲冒之計也。臣雖在强壯之時。至於謇諤之節。萬不近似。況此衰朽之餘。有何一分裨補之望。苟然充位乎。伏乞聖慈。諒臣實情。亟命遞改。以安賤分。仍治身瀆擾之罪。以肅朝綱焉。臣雖不以言官自處。而秉彝之心。猶不自泯。則至如沐浴之義。有不能終默。敢此附陳焉。噫嘻。痛矣。丙丁以來。諸逆之窮極惡。尙忍言哉。目下第一義理。孰有大於懲討之爲急。而三司連瀆。允旨終靳。久者已過五六年。近者不下一二歲。因循假貸。使五庸常刑。屈而未伸。一國輿憤。鬱而莫洩。請擧其最大者言之。鄭妻爲麟謙之窩窟。而尙逭刑章。龜柱爲量饌之根柢。而尙保首領。雖出於我聖上敦親好生之德。而其不當敦者敦之。則反乖敦親之義也。不當生者生之。則反非好生之方也。噫。成王誅管蔡而爲周之聖君。文帝罪薄昭而爲漢明主。八域臣民。咸以我殿下。仰望於堯舜之上。而今此王章之不嚴。反出周成漢文之下。臣竊慨然也。至如沮遏大計之國策。斃於牖下。而妻孥免應坐之律。謄呈凶言之德相。止於薄勘。而逆情無究覈之期。噫。聖恩待渠以柱石之重。反懷莽操之凶肚。異數侈汝以玉帛之迎。而陰逞耇輝之禍。凶慝若是而尙貸於三尺之嚴者。天下寧有是耶。至於洪樂純之負犯至重。聖明固已俯燭。而臣於樂純之所爲。尤有所奮臂而憤惋。仰屋而憂歎者。恨不於其時得忝言地劈破其竊弄之術。聲討其無嚴之罪。雖以此獲譴。而亦所甘心。今雖後時。憂憤所結。久而不解。略此仰達焉。噫。權凶之簸弄威福。自古有之。淸官美職。隨意是取。腴邑雄藩。任便圖占。自是例套。固不足以此深誅。而至若文衡之任。雖門閥冠世。勢焰熏天。苟無文華之允叶物情。不敢生心而濫占焉。惟此樂純之本末長短。人孰不知。平生不能寫一行作一句。而惟事高論人文。坐對書案。偃然爲瞞目之計而已。終然典文之職高臥而得。我朝四百年來大學士。如樂純者。復有誰耶。論其心術。眞所謂不奪不厭者也。渠之千罪萬惡。已悉於三司之論列。殿下何愛於樂純。至今使之徊徨於畿甸之內耶。抑未知其淊天之凶。怨國之心。釀得何樣變怪。豈非可畏之甚者乎。臣謂削黜罪人樂純爲先施以島配之典。斷不可已也。至若斥以深文之瑩中。倡出湖獄之煥億情跡綻露。謀計巧慘。而嚴問之請。尙未蒙允。臣恐國法曲是而漸弛。義理職此而益晦也。若其他大小諸逆之前後竄配。三司所啓者。一一允許。使王章獲伸。禍機潛消。以鞏邦業。以幸臣民焉。臣自鄕上來。適値試期之迫近。聖上特軫科場之淆雜。至命師儒之長。嚴其董察之方。八路觀國之士。孰不欽仰而聳動也哉。第念禁雜之際。易致橫罹之弊。搜挾之時。不無紛挐之患。凡其窄窄開門。計其數爻。箇箇擔紙。辨其隨從。此皆末務。只增其鬧聒之一端。以臣愚見。抑有治本之一道。出榜卽日。招致登科諸人。以御題親試於榻前咫尺之地。其不能製進者。斷然一歸於充軍之科。則孰肯無文而濫第。自速於汚衊身名之律耶。如此則擧子輩。必當自量其才。不敢冒入場屋。士習不待戢而自戢。試所不期廣而自廣。豈非除冗雜正趨嚮之要道耶。伏想以殿下仁愛之心。不欲行迫切之政。而與其拘束之。困阨之。以致觀聽之騷擾。曷若及此通變。自底濟濟安靖之效耶。事在目前。敢此尾陳。惟殿下之財擇焉。答曰。省疏具悉。首陳事。已諭於前後疏啓之批矣。尾陳事。有懷無隱。殊甚嘉乃。然爾疏中。窄窄開門。箇箇擔紙云云。無或過信道路之傳而然耶。臨軒之試。不設棘圍。門之闊窄。非可論也。又若擔紙入場。元無是規。觀於明日庭試。可以知囂俗之造訕。爾其勿辭。從速察職。
정조 6년
副校理李時秀疏曰。伏以。臣罪犯違逋。罰止例勘。恩敍旋降於隔日。除旨繼辱於陪班。逃遁無路章皇出肅。番次不備。冒沒入直。自顧去就。惶愧靡措。且臣所帶春秋兼銜。以公格蒙恩。減下屬耳。新授官誥。又復見縻。不得不更犯瀆擾之罪。伏乞聖明。亟命遞改焉。臣無任。答曰。踏啓字。
정조 6년
壬寅三月初八日卯時。上御誠正閣。藥房提調入侍時。提調鄭民始左承旨徐有防。假注書趙衍德。記注官金健修金鳳顯。以次進伏訖。民始曰。寢睡諸節。若何。上曰。今夜安寢矣。民始曰。咳嗽之候。若何。上曰。差勝矣。上曰。嶺人告變之說。卿其聞之乎。民始曰。臣姑未聞矣。上曰。今此告變之擧。聞甚驚駭。而究其實。則專出於人心。未臻悅服。有此胥動浮言之境。亦甚可悶矣。若令究問。則嶺南必致繹騷。事極難處矣。民始曰。事係重大。則不可以繹騷爲難。而亟令嚴覈。宜矣。上曰。赴試儒生。明日申後。當入場乎。有防曰。申後入場。自是古例矣。上曰。試官望何不書入乎。有防曰。明日書納望筒後。仍爲出牌。使之隨駕矣。上曰。明日開東後。卽爲出牌。以參隨駕。可也。有防曰。出宮門路。何以爲之乎。上曰。以協陽門爲之。可也。命退。諸臣以次退出。
정조 6년
壬寅三月初八日辰時。上御誠正閣。軍士房承旨。藥房提調入侍時。提調鄭民始。右承旨趙時偉。假注書趙衍德。記注官金健修金鳳顯。以次進伏訖。上曰。尙州罪人尹得成供辭。極涉虛謊。實難取信矣。然而旣曰告變則不可仍置。而今若自京發捕。則嶺外人士。必致繹騷。姑令道臣。嚴明按査好矣。民始曰。觀此供辭。似有苗脈。而令道臣按査後。眞有是事。則可以鋤治。事係虛謊。則當施反坐之律。先令道臣按覈。誠得。宜矣。上曰。此草供。下送道臣處。然後可悉此獄事狀。堅封以送。宜矣。民始曰。果然矣。命書密旨訖。上曰。騎馬二匹立之事。分付。賤臣承命出。分付。上曰。入直宣傳官中一員召入。賤臣承命出。與具綜偕入。上曰。爾其持此密旨。三日內得到尙州。亦以三日內還京。而或有可聞之事。詳悉採聞以告可也。仍命綜先退。上曰。都下聞多流丐之民云。是果從何處上來乎。民始曰。聞是淮陽金城之民云矣。上曰。東民之失所顚連。極爲矜悶。今若設賑本邑。則可當還歸乎。民始曰。雖欲設賑今則節晩。有難擧行矣。上曰。其在安集之道。豈可無別般道理乎。民始曰。在朝家軫恤之道。不可少忽。而若令救濟。則惟在空給之外。無他道矣。上曰。差遣御史。則可盡安集之方。而無可合人。是甚難矣。民始曰。聖敎果好。而實無其人矣。上曰。李夔曾於衿川按査之行。已有善爲。今以此人差遣好矣。民始曰。聖敎誠。宜矣。上曰。兵曹正郞李夔來待政院事。分付。仍命退。承史以次退出。
정조 6년
壬寅三月初八日申時。上御誠正閣。承旨入侍時。左承旨徐有防。右承旨趙時偉。假注書趙衍德。記注官金健修金鳳顯。以次進伏訖。上命有防書傳敎曰。右副承旨許遞。前望單子入之。又命書傳敎曰。許久曠官可悶。鍾城府使口傳差出。待下批不多日內辭朝。又命書傳敎曰。纔有筵敎。而今番事必於按査之際。深念靜鎭之義。毋或道內人心繹騷事下諭於嶺伯。上曰。此有旨。卽速下送。無至稽滯。可也。又命書傳敎曰。再明日謁聖後。文武取人時。兩所命官及宗宰受點外。時原任諸大臣。依例陞殿事傳諭。有防曰。刑曹判書李性源旣入闕中。兼帶藝文提學。不爲肅謝。直爲出去。事甚未安。推考警責。何如。上曰。依爲之。出擧條命退。承史以次退出。
정조 6년
壬寅三月初八日酉時。上御誠正閣。坐直承旨入侍時。左承旨徐有防。假注書趙衍德。記注官金健修金鳳顯。以次進伏訖。上曰。昨日儒生擧案。爲一千五百人。今日擧案。亦爲三千人。明日又有擧案者乎。有防曰。臣聞同知館事言。則自明日不捧擧案云矣。上曰。明日若不捧擧案。則遠外儒生。或有未及之歎矣。有防曰。果然矣。命書傳敎曰。今聞本館言。儒生錄名收捧。限以今日云。信爾則遐方儒生或有不及時之歎焉。限以明日申時收捧事卽爲。分付。上曰。文武諸試官。待開門卽爲出牌。動駕時。以文東武西。祗迎於肅章門外。仍參衛內陪班事。分付。命退。承史以次退出。
정조 6년
行都承旨嚴璹隨駕宿。左承旨徐有防隨駕直。右承旨趙時偉隨駕宿。左副承旨金宇鎭隨駕直。右副承旨李世奭隨駕宿。同副承旨李惠祚隨駕宿。注書趙興鎭隨駕直李祖承隨駕直。事變假注書李顯道守宮。
정조 6년
大駕詣文廟後。奎章閣政院玉堂藥房口傳問安。答曰。知道。
정조 6년
吏曹口傳政事。兼春秋金載瓚。
정조 6년
徐有防。以弘文館言啓曰。本館下番。連日姑降入直。事甚未安。今日政。新除授玉堂。待下批仍卽牌招入直。何如。傳曰。允。
정조 6년
趙時偉。以禁衛營言啓曰。去夜銅龍門入直把摠任希莘手本內。烽火時軍職廳軍士馬軍鶴爲名漢。刈柴於軍職廳後東山。故結縛拘留云。事甚驚駭。出付該曹。照律。何如。傳曰。下輩何足責也。入直別軍職。若能檢察。豈有此事。昨日入直當該前別軍職。令該府處之。還宮後捧傳旨。
정조 6년
趙時偉。以備邊司言啓曰。卽見咸鏡監司鄭元始狀啓。及全羅監司朴祐源狀啓。則備陳還穀應分不足之狀。關北則道內留庫中。折米五萬石。南關交濟穀一萬石。特許加分爲請。湖南則以尤甚之次邑三分一。稍實邑四分一。特許加分爲請。而有草記稟處之命矣。窮春接濟。自多付還之類。當夏種糧。必有難繼之慮。竝依次請。許令加分。使道臣參量分排。從便擧行後。以其實數更爲啓聞之意。分付兩道道臣。何如。傳曰。允。
정조 6년
壬寅三月初九日辰時。上詣文廟擧動入侍時。行都承旨嚴璹。左承旨徐有防。右承旨趙時偉。左副承旨金宇鎭。右副承旨李世奭。同副承旨李惠祚。記事官趙興鎭李祖承。別兼春秋徐龍輔金載瓚。直提學沈念祖鄭志儉。以次侍立訖。上具翼善冠衮龍袍。乘輿出賓陽門至明政門外。上降輿乘輦。念祖曰。日次奉審。近多未行。今番則何以爲之乎。上曰。後日次則是大奉番日次乎。志儉曰。然矣。念祖曰。今日擧動。適當移次經宿時。閣中有無事草記。當待明朝進呈。而臣等俱在隨駕中。何以爲之乎。上曰。旣有守宮檢校閣臣草記。則以檢書官。以檢校某閣臣意啓曰云云。可也。有防曰。前別兼春秋金載瓚旣已敍用。令該曹口傳。還付別兼。何如。上曰。依爲之。先隨駕後謝恩。可也。時偉曰。兵曹參知柳誼。以受宮受點之後。又承試牌。何以爲之乎。上曰。仍爲守宮。可也。由明政門至文廟下輦所。上降輦乘輿。詣明倫堂陞座。命書傳敎曰。禮房承旨馳詣宗廟。奉審以來。時偉曰。文武試官之分東西祗迎於闕內。屢次申飭。而武所試官。多有不參於闕內。而祗迎於闕外者。事甚未安。推考警責。何如。上曰。依爲之。上曰。大司成入侍。賤臣承命出。與大司成趙尙鎭偕入進伏。上曰。今日錄名。凡幾人乎。尙鎭曰。四千餘人矣。上曰。丕闡堂庭。似有狹隘之慮。果何如。尙鎭曰。錄名擧案次次入來。若過於此數。則不無狹隘之慮矣。上曰。本館如有稟處之事。陳達。可也。尙鎭曰。臣待罪本館。以本館事。有區區所懷。敢此仰達矣。自前式年東堂試。應辦之役。本館養賢庫。例爲擔當擧行。而本庫與他貢物衙門有異養士飯米之外。無他財力。故廟堂特軫如許事狀。每以兵曹木二同。戶曹木一同。惠廳米四石。司圃署錢五十兩。區劃添助。以補其所入之需。而猶未免不足之患。常以本庫之如干米石。添補用下。實爲本庫之痼弊矣。往在丁酉式年。因居齋生之不願赴擧館試。至不得設場。故本庫亦免應辦之役矣。至於庚子式年。自備局別單啓下生晝應辦之役。使本庫次知擧行。蓋館試則只四試官主試國家之劃給物力。猶患不足。生畫則例以九試官主試。試官多寡。支供凡節。比諸館試。不啻倍蓰。而朝家之加劃物力。不過爲三十兩錢。名雖添助。實無補用之道。且生劃儒生。旣非居齋諸生。則自賢關。替當應辦。不惟事面苟且。雖以本館形勢言之。未過數三式年。必至蕩渴而後已。事甚㦖切。從前生劃應辦各主掌中。必有輪回擧行處矣。自今以後。使之依前擧行之意。分付。何如。上曰。下廟堂從長稟處。可也。上曰。啓聖祠當展拜。本館堂郞及齋生。竝整齊以待。可也。上曰。作門紛挐。莫如今日。而內作門尤有甚焉。極爲駭然。千摠知名以入。賤臣承命出。還入奏曰。千摠卽徐有和云矣。命書榻敎曰。訓鍊大將具善復推考。又命書榻敎曰。內作門千摠徐有和事過後拿處。上降座乘輿。詣啓聖祠門外降輿。上曰。板位以曲拜排設。甚爲無義。先朝已有定式。今忽如是。果何故耶。以直拜改設可也。上仍詣板位。行禮訖。出啓聖祠門外乘輿。至丕闡堂前路。命戶判入侍。戶曹判書金華鎭進前。上曰。以錄名之數。比諸此庭。實有狹窄之慮。布帳廣爲排設。開門亦在中夜。儒生出入。不無蹂躙之慮。香橋加造假橋。以便出入。可也。上還詣明倫堂。上曰。夕食堂當親臨。以此擧行事。分付。上親臨食堂訖。命齋任儒生入侍。李崑秀等。以次進前。仰奏姓名以次退出。命書傳敎曰。親臨食堂時。入庭守僕書吏等。令該曹參考前例施賞。泮人近因造舍事。效勞不些。今日又臨本館。宜有蠲恤之典。以寓幸行之意。今月懸房贖。特爲除減守僕洪五蕃。自在入學時。稔知其名帖加成給。向有下敎。而以無文跡之。故本館不爲擧行云。新設懸房贖。自明年限三年。勿侵事。分付。上曰。一提學入侍。賤臣承命出與一提學金鍾秀偕入進伏。上曰。名臣奏議發文。果已持來耶。鍾秀曰。玆持入矣。上命讀奏。上曰。果善作矣。鍾秀曰。奏議止皇朝名臣。而本朝則姑未爲之矣。命退。上命有防曰。錄名官。入門官及禁亂官卽爲招致。無用雜亂之意。申申嚴飭。仍詣試所。帳內廣狹。親審以奏。有防回奏曰。布帳退設之後。似無狹隘之慮。而經夜之具。自當入之。似有雜亂之弊矣。上曰。禁其太甚則好矣。上曰。不待闕中所傳之點漏。自此直下更點之意。分付禁漏官處。命退。諸臣在閤外。
정조 6년
行都承旨嚴璹藥院直。左承旨徐有防坐。右承旨趙時偉坐直。左副承旨金宇鎭坐。右副承旨李世奭坐。同副承旨李惠祚坐直。注書趙興鎭病李祖承仕直。假注書趙衍德藥院直。事變假注書李顯道仕。
정조 6년
傳于徐有防曰。新恩政事。當日爲之。
정조 6년
有政。吏批。行判書李命植進。參判未差。參議未差。同副承旨李惠祚進。以徐有成爲校理。以趙鼎鎭爲戶曹參議。以金鍾秀爲觀象監提調。以徐有隣爲尙衣提調。以尹㬦爲軍資正。以李聖㾾爲北部都事。接慰官單洪文泳。典籍單趙恒鎭。造紙署別提單。李東善。以上文武科壯元。
정조 6년
兵批。判書鄭好仁侍衛進。參判蔡弘履侍衛進。參議黃昇源入直進。參知柳誼守宮。右承旨趙時偉進。副護軍金海柱申大謙。副司直鄭景瑞鄭擇朴師訥徐有元單付。及第李東善武科甲科第一人。依法典送東。
정조 6년
以內作門千摠徐有和拿處傳旨。傳于趙時偉曰。分揀。
정조 6년
以別軍職具純拿處傳旨。傳于趙時偉曰。分揀。
정조 6년
以備邊司郞廳趙雲履拿處傳旨。傳于金宇鎭曰。分揀。
정조 6년
傳于徐有防。曰今番謁聖。取四人。
정조 6년
趙時偉。以奎章閣檢書官。以守宮檢校提學意啓曰。夜間閣內無事之意。敢啓。傳曰。知道。
정조 6년
趙時偉。以兵曹言啓曰。依下敎。隨駕禁軍及駕後禁軍與武藝別監內吹兼內吹標下軍兵等處。設粥以饋之意。敢啓。傳曰。知道。
정조 6년
趙時偉。以兵曹言啓曰。依下敎。隨駕禁軍及駕後禁軍與武藝別監內吹兼內吹標下軍兵等處。療飢之意。敢啓。傳曰。知道。
정조 6년
趙時偉。以訓鍊都監言啓曰。依下敎衛內衛外本局將校軍兵等處。設粥分饋。而禁御兩營隨駕將校軍兵。分付各該營。同爲擧行之意。敢啓。傳曰。知道。
정조 6년
趙時偉。以訓鍊都監言啓曰。依下敎。衛內衛外本局將校軍兵療飢。而禁御兩營隨駕將校軍兵。分付各其營。同爲擧行之意。敢啓。傳曰。知道。
정조 6년
趙時偉。以禁衛營言啓曰。依下敎。本營隨駕槍劍軍兼內吹環衛軍兵及留陣軍兵等處。設粥分饋之意。敢啓。傳曰。知道。
정조 6년
趙時偉。以禁衛營言啓曰。依下敎。本營隨駕槍劍軍兼內吹環衛軍兵及留陣軍兵等處。療飢之意。敢啓。傳曰。知道。
정조 6년
趙時偉。以御營廳言啓曰。依下敎。駕前別抄兼內吹及環衛軍兵等處。設粥分饋之意。敢啓。傳曰。知道。
정조 6년
趙時偉。以御營廳言啓曰。依下敎。駕前別抄兼內吹環衛軍兵等處。療飢之意。敢啓。傳曰。知道。
정조 6년
行判中樞府事鄭存謙。議政府領議政徐命善。左議政洪樂性。右議政李福源箚曰。伏以。臣等俄於賀班退出之後。錄事及郞官。次第來傳下敎。誨責截嚴。臣等誠不勝萬萬惶懍。臣等之平日所自勉。只是敬謹二字。而倉卒之際。不覺自陷於大戾。飭敎之下。置躬無地。臣等憒憒昏劣。不能隨時董察。管束徒隷。殿座通望之地。有此無嚴之事。臣等不亟被重譴。則將何以肅班行。而振紀綱。使具僚知警乎。纔罷陪班。聯陳短箚。伏乞聖明。遄降郵罰。俾安私心。千萬幸甚。取進止。答曰。省箚具悉卿等之懇。事雖微細。實關紀綱。烏可無云云乎。卿等之深以爲引過當甚矣。卿等安心勿辭。仍傳曰。此批答遣史官傳諭。
정조 6년
壬寅三月初十日四更一點。上親行酌獻禮入侍時。行都承旨嚴璹。左承旨徐有防。右承旨趙時偉。左副承旨金宇鎭。右副承旨李世奭。同副承旨李惠祚。記事官趙興鎭李祖承。別兼徐龍輔金載瓚。以次進伏訖。上具冕服以出。由東門陞東階。詣板位。行四拜禮。詣盥洗位。盥洗訖。詣文宣王神位前。行酌獻禮。次詣復聖公神位前。次詣宗聖公神位前。次詣述聖公神位前。次詣亞聖公神位前。行禮如儀訖。仍詣板位。行四拜禮訖。由東堦出東門乘輿。上曰。樂作節次。當於過享後卽爲之。而今忽廢却。果何故也。有防曰。大駕出東門乘輿後。卽當樂作。而今忽不爲者。甚可駭然矣。上曰。當該郞廳。知名以入。興鎭奏曰。朴一源云矣。仍詣丕闡堂上。改具翼善官衮龍袍陞座。讀券官領議政徐命善金鍾秀李命植鄭民始李性源徐有隣金魯鎭蔡弘履李憲默尹塾。對讀官鄭志儉沈念祖黃昇源趙鼎鎭李在學趙瑍柳義養洪文泳李敬一李魯春林道浩宋銓李錫夏詣庭行禮訖。以次陞殿。命善等曰。連日勞動。達夜將事。聖體。若何。上曰。一樣矣。命善曰。曉氣乍有寒意。進御厚衣恐好矣。上曰。豈必如是。命書榻敎曰。武所命官。以左相爲之。命試官進前。命書表題曰。擬東漢群臣。賀東巡過魯。幸孔子宅。祀孔子及七十二弟子。親御講堂。命皇太子諸王說經書訖。命懸題。上降座乘輿。詣下輦臺陞座。命武所試官行禮。上曰。試官甚爲不足矣。仍命書榻敎曰。武所講試官徐有寧尹蓍東趙岱爲之。試官左議政洪樂性鄭好仁鄭昌聖李柱國田文顯尹長烈安橚申鴻周沈鑏。講試官具善復徐有寧尹蓍東李敬懋李邦五李元謙李晢趙岱。分東西行禮訖。以次陞殿。命射員應射。上曰。應射後。應講事知委。射講畢。上曰。文所試官持試券入侍。命善等。以次進伏。分考訖。命書傳敎曰。今番謁聖取四人拆名。趙恒鎭尹序東鄭晩始李暾。上命。以次進前。命製進進退表訖。命書傳敎曰。新恩政事。當日爲之。唱榜時至。上具遠遊冠絳紗袍陞座。放榜如例訖。上曰。還宮時當率榜。文東武西。以次隨駕事。分付。有防曰。刑曹判書李性源。旣入闕中。兼帶藝文提學。不爲肅謝。直爲出去。事甚未安。推考警責。何如。上曰。依爲之。上曰。大臣在具瞻之位。咫尺帳前。扶腋出去。此何擧措。如是而能責具僚乎。備邊郞發牌。分付。仍命書榻敎曰。東西班押班監察。竝拿處。上曰。備邊郞何不待令乎。問名以入。賤臣奏曰。趙雲履云矣。命書榻敎曰。備邊司郞廳趙雲履事過後拿處。上曰。昨日注書事。極爲駭然。承旨何不申飭耶。仍命書榻敎曰。注書趙興鎭拿處。待下敎勘律。上降座乘輦。至宗廟前路。上降輦步過。乘輦至敦化門。時偉曰。今日記過人。何以爲之乎。命書駕前下敎曰。記過人一幷蕩滌。上曰。新恩祗迎後。幷令退去事。分付。入敦化門至協陽門外。上降輦乘輿。入協陽門還內。諸臣口傳問安訖。以次退出。
정조 6년
行都承旨嚴璹藥院直。左承旨徐有防坐直。右承旨趙時偉坐。左副承旨金宇鎭坐。右副承旨李世奭病。同副承旨李惠祚坐直。注書趙興鎭奉命在外李祖承仕直。假注書趙衍德藥院直。事變假注書李顯道仕。
정조 6년
藥房都提調鄭弘淳。提調鄭民始。副提調嚴璹啓曰。酌獻聖廟。親試文武。經宿勞動。日晏回鑾。伏未審夜間。聖體。若何。臣等今日率諸御醫。趁早入侍詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢此問安。竝此仰稟。答曰。知道。
정조 6년
王大妃殿惠慶宮中宮殿藥房口傳問安。答曰。知道。
정조 6년
傳于李惠祚曰。同副承旨率輪對官入侍。
정조 6년
傳于徐有防曰禮房承旨入侍。
정조 6년
徐有防啓曰。今番試望時。卿宰侍從之在近畿不爲上來者。政院直捧禁推傳旨事。命下矣。司諫趙榮弼旣入於現告中。依定式遞差傳旨。捧入之意敢啓。傳曰。知道。
정조 6년
以司直趙㻐。知中樞府事兪彦鎬。前獻納成德朝。副司果權坪。司諫趙榮弼在近畿不上來。禁推傳旨。傳于徐有防曰。其中兩重臣情勢情理。衆所共知。原傳旨分揀。更爲修正。入啓。至於重臣趙㻐前後飭敎。何等諄複。而迸處郊外。迄無動靜。縱不恤分義之虧壞。寧忍離捨。篤老之親。不念念子之情乎。重臣聞此。豈不知變。令政院各別申飭。斯速上來行公。
정조 6년
徐有防啓曰。別兼春秋金載瓚謂有情勢。不爲入直。事甚未安。卽爲牌招。何如。傳曰。允。
정조 6년
傳于徐有防曰。試講隔日。自多妨公。抄啓文臣李時秀本職許遞。
정조 6년
兵曹口傳政事。副司果李時秀。
정조 6년
以監察李集星拿處傳旨。傳于李惠祚曰。分揀。
정조 6년
以黃海監司狀啓。宗廟三月令薦新生石首魚。節序差早。限內不得封進。惶恐待罪事。傳于李惠祚曰。勿待罪事回諭。
정조 6년
徐有防。以弘文館言啓曰。副校理李頤祥自鄕上來云。與新除授校理徐有成。竝卽牌招察任。何如。傳曰。允。
정조 6년
以校理徐有成。副校理李頤祥牌不進罷職傳旨。傳于徐有防曰。只推。
정조 6년
徐有防。以弘文館言啓曰。本館上番闕直。事甚未安。校理徐有成。副校理李頤祥。旣有只推之命。與應敎朴天行竝卽牌招。以爲推移入直之地。何如。傳曰。允。
정조 6년
以洪忠監司李崇祜加分狀啓。傳于趙時偉曰。加分事今日內。草記稟處。其餘條件。後日次對時稟處。
정조 6년
李惠祚。以備邊司言啓曰。卽見洪忠監司李崇祜狀啓。江原監司金憙狀啓。則湖西以道內還餉及舒川韓山濟民穀留庫中。準五分一加分爲請。關東以寧越等三邑外。二十三邑留庫各穀。限四萬三千五百石。加分爲請。而有草記稟處之命矣。民旣願受。穀又不敷。則從便加分。乃是不可已之政。竝依狀請施行。仍令道臣。參量緩急。計較多寡。務從節約。分排劃給後。以其實數。更爲登聞之意。分付兩道道臣。何如。傳曰。允。
정조 6년
傳于金宇鎭曰。罪不過微眚。子亦登科。鐵原府定配罪人李鎭璧。卽爲放送事。分付該府。
정조 6년
傳于金宇鎭曰。弟旣居魁。兄宜參恕。豊川府定配罪人李東燦。今日內放送。
정조 6년
金宇鎭。以刑曹言啓曰。定配罪人李東燦今日內放送事。命下矣。依傳敎。黃海道豊川府定配罪人李東燦。卽爲放送事發關。分付于該道道臣之意。敢啓。傳曰。知道。
정조 6년
李惠祚。以刑曹言啓曰。昨日動駕時。衛外擊錚人等。依近例除刑推捧供以入之意。敢啓。傳曰。知道。
정조 6년
又以刑曹言啓曰。昨日動駕時。平安道安州居孔時元擊錚於衛外。故取考其原情。則渠以大聖後裔。被侵於軍保。曾於丁亥年駕前上言。自兵曹覆啓。行會頉下軍役。未過數年。面任輩告訐官家。還侵雜役。乞令刪削軍案。勿爲侵漁云矣。旣非四件。而敢以軍保微事。至煩天聽者。極涉猥屑。原情勿施。自臣曹考律勘罪。而大聖後裔。勿侵賤役。旣有事目。又經覆啓行會之後。旣頉復侵者。亦不無稱冤之端。令道臣査處之意。分付。何如。傳曰。允。
정조 6년
大提學金鍾秀疏曰。伏以。臣於文衡之職。義在難進。而奉上京納供之命。則旣入都門矣。承切欲見之之敎。則又登文陛矣。八朔重覲耿光。誠雖伸於戀結。一朝輕棄迷執。愧實深於昌被。適値謁聖試士之月。又作乍往旋來之行者。亦自附於惶恐感激。他不暇顧之意。而臣之老母。近添新感。抑情離捨。方寸內沸。卽接鄕信。母病乍歇旋劇。寢食頓減。神氣益苶云。臣聞來心神擾擾。不堪須臾按住。玆敢留章徑發。伏乞聖上。重勘臣擅行之罪。以警群工焉。噫。以臣之受恩罔極。而一無報答。屢陷罪戾。徒緣自作之孽。上煩曲庇之念。每當聖恩偏隆。益覺臣罪罔赦。前後恩言。字字感泣。而至於信口爲病。突兀空蕩之敎。賤臣之一團心曲。已被天日之所臨照矣。臣雖卽日塡溝壑。更無餘憾。蒼黃上來。顚倒入肅。而不自覺其行止之郞當者。其心亦已悲矣。噫。無文竊柄。已退媒進。臣實自言而自犯之。唯是撰進文字。然後更圖向後去就。臣旣奉承聖敎矣。今則跋文。已經進御。而臣之去就。從此決矣。伏願亟遞臣文衡之職。俾全微諒焉。臣無任。答曰。省疏具悉。卿其勿辭。竢少間上來行公。
정조 6년
壬寅三月十一日辰時。上御誠正閣。藥房三提調入侍時。都提調鄭弘淳。提調鄭民始。副提調嚴璹。假注書趙衍德。別兼春秋徐龍輔鄭東浚。醫官吳道炯金成五。以次進伏訖。弘淳曰。連日勞動之餘。聖體。若何。上曰。一樣矣。弘淳曰。感候諸節。果臻復常乎。上曰。今則快勝矣。弘淳曰。王大妃殿氣候。若何。上曰。一樣矣。弘淳曰。惠慶宮氣候。若何。上曰。一樣矣。弘淳曰。醫官旣已入來。使之入診。宜矣。上曰。置之。可也。上曰。昨日試取之人。果何如云耶。弘淳曰。今番科試。果得人矣。上曰。壯元則頗老儒矣。弘淳曰。年今四十五云矣。上曰。鄭昌朝曾在桂坊。予甚嘉之矣。其子今此登科。誠可幸矣。弘淳曰。果然矣。此人年今二十四。而爲人亦好矣。上曰。尹序東當爲玉堂乎。弘淳曰。其父得孟曾經玉堂。便是倘來之職矣。上曰。李暾爲先正李珥傍孫云。然乎。弘淳曰。然矣。上曰。今番登科之人。當爲翰注之任乎。弘淳曰。然矣。上曰。昨日考試。何如。是早畢乎。弘淳曰。欲得實才。則輒取早呈。故趁早出榜。而考券聞甚虛閑云矣。上曰。早呈之文。擧皆見屈。參榜者得於中間。故科作反不如早呈。比戊戌謁聖。尤爲不及矣。民始曰。命題稍難。故果無善作矣。上曰。論其科取。上至大官。皆從此中出。誠重且大矣。而當日試取。殆同抽籤。極涉無實矣。弘淳曰。聖敎誠然。大抵科試。極爲重大。而至於卽日唱榜。便同戲劇矣。上曰。古則科試之法。不如是矣。民始曰。在前聖科。只以居齋儒生應試。故所取皆實才矣。上曰。爲士者。固當端拱徐趨。而至於入場之際。擧措極涉駭然矣。弘淳曰。果然矣。上曰。近來罕設科試者。所以深軫此弊也。若欲修擧舊典。則居齋儒生。雖曰些少。惟從此中人試取之外。無他道矣。弘淳曰。聖敎誠。宜矣。上曰。昨日啓聖祠展拜時。都承旨之言過矣。弘淳曰。俄於藥房。有所酬酢。而啓聖祠行禮。不當以師道事之云矣。上曰。在前曾有此等是非。而予則以爲不然矣。璹曰。臣則未知有是非。而無心說去矣。上曰。在昔先正趙憲。請建啓聖祠。而至肅廟朝。始建祠矣。民始曰。然矣。上曰。孔聖及諸賢。或稱王。或稱公。事涉未安矣。民始曰。果然矣。是故皇明時。改稱以大聖先師矣。璹曰。唐宋則皆設塑像。至皇明嘉靖。始奉畫像矣。上曰。輪對官入侍。出榻敎賤臣承命出。與同副承旨李惠祚。輪對官金潭等偕入進伏。上曰。以次進前。東學訓導金潭進伏。上曰。有職掌乎。潭曰。訓導儒生矣。上曰。有所懷乎。潭曰。無矣。命退。南學訓導韓聖煥進伏。上曰。有職掌乎。聖煥曰。訓導儒生矣。上曰。有所懷乎。聖煥曰。無矣。上曰。爾居何處乎。聖煥曰。居在瑞山矣。命退。尙瑞直長李斗源進伏。上曰。有職掌乎。斗源曰。掌璽寶馬牌矣。上曰。有所懷乎。斗源曰。無矣。命退。中部奉事李啓源進伏。上曰。是誰族乎。啓源曰。與李集斗爲庶九寸矣。上曰。有職掌乎。啓源曰。有七事矣。命誦七事。啓源誦訖。上曰。爾能盡爲修擧乎。啓源曰。坊民非法者。果爲禁斷矣。上曰。只止此事乎。啓源曰。或有以少凌長。則今當藏刑。姑施懸罰矣。命退。西部奉事李恒演進伏。上曰。此是故參判李彝章之子乎。弘淳曰。是養子矣。上曰。有職掌乎。恒演曰。有七事矣。上曰。有所懷乎。恒演曰。無矣。命退。南部都事南命寬進伏。上曰。有職掌乎。命寬曰。有七事矣。上曰。有所懷乎。命寬曰。無矣。上曰。此是故相臣南九萬之孫乎。弘淳曰。然矣。命退。北部奉事尹光柱進伏。上曰。有職掌乎。光柱曰。有七事矣。上曰。有所懷乎。光柱曰。無矣。命退。東部奉事李厚老進伏。上曰。爾誰也。厚老曰。安春君之子矣。上曰。有所懷乎。厚老曰。無矣。命退。義盈庫主簿柳始聃進伏。上曰。是誰也。弘淳曰。以錄事移除者矣。上曰。有職掌乎。始聃曰。掌素膳矣。上曰。有所懷乎。始聃曰。無矣。命退。東氷庫別提金弘道進伏。上曰。有職掌乎。弘道曰。掌氷丁矣。上曰。遺在幾何。弘道曰。氷丁爲一千三百丁矣。上曰。有所懷乎。弘道曰。無矣。命退。諸臣以次退出。
정조 6년
壬寅三月十一日巳時。上御誠正閣。禮房承旨入侍時。左承旨徐有防。記事官趙興鎭。別兼春秋徐龍輔鄭東浚。以次進伏訖。上曰。金載瓚。以何事請牌乎。有防曰。以向日憲箚引義陳疏。故請牌矣。上曰。牌去來知入。賤臣承命出回奏曰。納牌不進矣。上曰。勿爲呼望。更爲催促事。分付。可也。上命賤臣曰。汝兄尙在完判耶。賤臣對曰。尙今待罪矣。上曰。汝何年往覲乎。賤臣曰。庚子年往來矣。上命書傳敎曰。騎馬一匹。立之。史官一員待命。仍命賤臣曰。汝往全州肇慶廟。慶基殿。奉審摘奸以來可也。命退。承史以次退出。